29 Februari (filem)

29 Februari merupakan sebuah filem drama fantasi muzikal Malaysia 2012"Album Soundtrack Runut OST 29 Februari, Sensasi Selebriti, 27 Jun 2012. Dicapai pada 3 Sep 2012. keluaran KRU Studios yang diuar-uarkan sebagai filem stereoskopik 3D buatan Malaysia yang pertama.FEBRUARI 3D RELEASED TODAY IN MALAYSIA , Stereoscopy News, 30 Ogos 2012. Dicapai pada 2 Sep 2012. Filem ini mengisahkan seorang lelaki yang lahir pada tarikh keramat tahun lompat 29 Februari, dan oleh itu hanya dimakan usia empat tahun sekali, maka dirinya teramat lambat menua berbanding orang lain.

Filem ini merupakan arahan kedua Edry Abdul Halim selepas Magika, dibintangi oleh Remy Ishak dan Jojo Goh. Filem ini keluar dalam bentuk 3D dan 2D digital di 79 buah pawagam di Malaysia, Singapura dan Brunei pada 30 Ogos 2012.TAYANGAN FILEM CEREKA TAHUN 2012, Finas.gov.my. Dicapai pada 2 Sep 2012. Filem ini telah memenangi tiga dari dua belas pencalonan dalam Festival Filem Malaysia ke-25.

 Sinopsis 
Pada suatu malam di lewat abad ke-19, Halim bin Kasim (Riz Amin), seorang pekerja kerajaan penjajah British, dan isterinya, Sakinah (Dian P. Ramlee) menyaksikan sebutir tahi bintang di langit. Halim ingin membuat hajat, tetapi Sakinah memesannya supaya mengingati adat Melayu dan tidak terbawa-bawa oleh budaya penjajah.

Pada pagi 29 Februari 1896, Halim mendapat khabar bahawa Sakinah sudah bersalin, lalu bergegas pulang dari tempat kerja ke rumah untuk menyambut kelahiran anak lelaki mereka. Halim selaku bapa menamai cahaya matanya Budi. Tanpa disangka, gara-gara lahir pada tarikh yang hanya jatuh empat tahun sekali, Budi hanya meningkat umur setahun setiap empat tahun, seolah-olah terkena sumpahan.

Kesan 'sumpahan' tersebut kian lama kian ketara, apalagi pada tahun 1941, Budi yang sepatutnya berumur 45 tahun masih kelihatan seperti kanak-kanak yang baru berumur belasan tahun. Dia sukar bergaul dengan kanak-kanak yang 'sebaya' dengannya yang tahu dan gerun akan keistimewaan Budi. Pada akhir tahun 1941, Jepun menyerang Tanah Melayu, menyebabkan Budi kehilangan kedua-dua ibu bapa yang dipenggal kepala oleh penjajah baru atas dasar "Asia untuk orang Asia" kerana didapati bersubahat dengan British.

Sekitar peristiwa Pengisytiharan Kemerdekaan pada tahun 1957, Budi (Remy Ishak) yang berada di tengah-tengah usia remaja sedang menjual bakul rotan bersama rakan serumah anak yatim, Razak (Izzue Islam) yang cacat penglihatan. Ketika bertembung dengan seorang peragut beg, Budi jatuh cinta pada mangsa ragut itu, iaitu Ho Lai Lai @ Lily (Jojo Goh).
Perasaan cinta yang berputik di antara Budi dan Lily dizahirkan dalam bentuk temu janji di tepi tasik serta kunjungan ke bekas tempat kediaman lamanya, diserikan lagi dengan lagu-lagu senandung cinta gubahan Budi sendiri buat Lily. Akan tetapi, hubungan cinta ini tidak disenangi oleh kerabat keluarga Lily, terutama sekali bapanya, En. Ho (Chew Kin Wah); lebih-lebih lagi dalam cubaan menyampaikan hadiah dan bunga kepada Lily hari jadi pada tahun 1965, kehadiran Budi menyebabkan upacara pertunangan Lily dengan tunang pilihan keluarganya, Alex menjadi kucar-kacir.

Semenjak itu, Budi berusaha membaik pulih hubungannya dengan Lily dengan mendapat restu bapanya, tetapi akhirnya gagal setelah En. Ho menepis cincin Budi sampai sumbing. Lily nekad untuk meninggalkan keluarganya, menyebabkan bapanya pergi melawan Budi di rumah anak yatimnya, sehingga Budi sendiri dihalau oleh tuan rumah anak yatim itu. Peluang untuk Budi bertemu semula dengan Lily kian tipis, sehinggalah pada Peristiwa 13 Mei 1969, En. Ho datang menyorok di dalam kedai gunting yang dikunjungi oleh Budi dan sempat menyampaikan khabar bahawa Lily sudah berpindah ke Pulau Pinang. Budi juga mendapat khabar bahawa Razak sudah meninggalkan rumah anak yatimnya. Khabar ini mendorong Budi untuk berpindah ke Pulau Pinang.

Puluhan tahun sudah berlalu, namun hajat menemui Lily tidak kesampaian juga. Pada tahun 1985, sewaktu baru meningkat usia likuran tahun, Budi nyaris-nyaris bertemu dengan Razak yang sudah lanjut usia dan uzur dek semput.

Pada tahun 2012, sewaktu umurnya hampir 30 tahun, Remy selaku pemilik kedai bunga menyimpan hasrat untuk membuka semula rumahnya sebagai rumah kebajikan. Pergi mengejar salah seorang pekerjanya, Arif (Muniff Isa) yang akhir-akhir ini selalu datang lambat ke tempat kerja, sehingga ke Hospital Pulau Pinang di mana dia bertemu dengan bilik wad yang bertanda nama Ho Lai Lai. Rupa-rupanya, Arif merupakan anak saudara kepada Lily yang sudah lanjut usia dan nazak kerana menghidap barah peringkat akhir.

Pertemuan semula yang menyayat hati ini menjatuhkan Budi ke dalam satu kemelut peribadi yang mana dia harus berhadapan dengan 'sumpahan' lanjut usia empat tahun sekali yang membuatnya mengimbau kembali penderitaan yang dialaminya setelah kehilangan terlalu ramai orang yang tersayang kerana usianya yang panjang. Walaupun demikian, Budi dapat menanganinya dan bermesra dengan Lily yang tua dan uzur itu selama-lama yang mampu.

Pada pagi Hari Kemerdekaan ke-55, Budi bangun dari tidur dalam menderita setelah termimpi akan bayang-bayangan yang menggerunkan bahawa dirinya dan Lily akan ditimpa malang, namun tubuhnya sendiri sudah menghadapi masalah kesihatan. Dengan rasa tidak sabar, Budi berlari ke arah hospital untuk bertemu semula dengan Lily buat kali terakhir, sehingga terpaksa mengganggu perarakan Hari Kemerdekaan. Malang tidak berbau, Budi dilanggar oleh sebuah kereta yang pernah dibayangkannya dalam mimpi hingga cedera parah, lalu dikejarkan ke Hospital Pulau Pinang di mana dia sempat bertentang mata dengan Lily di atas pengusung dan cuba menghulurkan cincin yang sumbing, tetapi menghembuskan nafas terakhir di tengah jalan. Sebentar kemudian, riwayat Lily pun tamat.

Kematian Budi menyebabkan kedai bunganya terpaksa ditutup. Arif mendapat khabar dari peguam yang mewakili mendiang Lily bahawa Budi pernah mewariskan harta kepada Lily, maka Arif selaku pewaris tunggal harta Lily berhak untuk menuntut warisan Budi. Oleh itu, Arif memanfaatkan peluang ini untuk merasmikan sebuah rumah anak yatim baru di rumah lama Budi itu sebagai tanda kenangan buat Budi.

 Pelakon
 Remy Ishak sebagai Budi
 Jojo Goh sebagai Lily
 Izzue Islam sebagai Razak
 Fizz Fairuz sebagai Johan
 Dian P. Ramlee sebagai Sakinah (ibu Budi)
 Riz Amin sebagai Halim (bapa Budi, zaman British)
 Ramli Hassan sebagai Halim (zaman Jepun)
 Naim Daniel sebagai Budi (Budi kecil, zaman Jepun)
 Amar Asyraf sebagai Budi (Anak Razak)
 Muniff Isa sebagai Arif
 Namron sebagai Encik Salam
 Wan Hanafi Su sebagai Khalid
 Chew Kin Wah sebagai En. Ho
 Noryati Taib sebagai Mak Tam
 Margaret Gan sebagai Lily (2012)
 Johan Abdullah sebagai Mr. Jones
 Tunku Abdul Rahman sebagai Dirinya Sendiri (3D)
 Mahathir Mohamad sebagai Dirinya Sendiri (3D)

 Penerbitan 
Dengan menelan belanja RM 3.5 juta (termasuk promosi), kerja penggambaran 29 Februari dijalankan selama 40 hari sekitar lewat tahun 2011 di pelbagai lokasi, termasuk Kuala Lumpur, Pulau Pinang dan Taiping.Jojo talks "29 Februari", Cinema.com.my, 30 Ogos 2012. Dicapai pada 2 Sep 2012.

Dalam usaha kedua mengarah filem selepas Magika, Edry Abdul Halim menekankan ketepatan sejarah. Jelas beliau, "Cabaran utama saya tentunya dari segi fakta sejarah, yang mana tak boleh salah dan tak boleh nak songsangkan sejarah. Sebagai contoh babak 13 Mei dan perang Jepun itu merupakan satu fakta jadi kita tak boleh tipu." Ketepatan peralihan fesyen pakaian dan rambut mengikut peredaran zaman turut dititikberatkan. Lebih-lebih lagi, Edry mendapati bahawa hujan turun di Kuala Lumpur pada pagi Hari Pengisytiharan Kemerdekaan 1957, maka beliau menyelitkan sedutan hujan dalam babak yang berkenaan.Edry: '29 Februari' not 'Benjamin Button', theSun, 16 Ogos 2012. Dicapai pada 3 Sep 2012. Usaha pembikinan ini turut memanfaatkan bahan-bahan filem arkib yang dibaikpulih oleh Filem Negara.Kejayaan 3D Melalui Fantasi ’29 Februari’ , mStar, 30 Ogos 2012. Dicapai pada 3 Sep 2012. Biarpun banyak dimasukkan unsur sejarah, Edry menjelaskan bahawa filem 29 Februari langsung bukan filem patriotik.'29 Februari' Tiada Kaitan Dengan Patriotik, mStar Online, 29 Ogos 2012. Dicapai pada 3 Sep 2012.

Filem 29 Februari dirakam dalam bentuk 3D stereoskopik. Jelas Edry lagi, beliau berdepan dengan kesukaran teknikal stereoskopik 3D sewaktu penggambaran yang memerlukan dia bekerja sekali ganda, termasuk penggunaan dua kamera sepanjang penggambaran yang mana salah satunya bertindak sebagai kesan khas untuk paparan 3D.29 Februari filem 3D Melayu pertama , Utusan Online, 28 Apr 2012. Dicapai pada 3 Sep 2012. Tambahnya lagi, "Menerusi penggunaan teknologi 3D ini semuanya perlu diteliti kerana ianya nampak detail. Bayangkan kita menggunakan 3D untuk mempamerkan emosi dan ia bukanlah satu tugas yang mudah."

Penampilan sulung Jojo Goh dalam sesebuah filem berbahasa Melayu mendatangkan cabaran yang besar buat bekas peserta Miss Astro Chinese International Pageant ini. Jelas beliau, "Walaupun memainkan watak berbangsa Cina, namun saya tidak ingin berbahasa Melayu dengan pelat. Saya hendak menuturi bahasa kebangsaan dengan kata-kata dan pelat yang betul supaya penonton tidak berasa janggal mendengar perbualan saya dengan watak Remy Ishak."

 Muzik 

Album runut bunyi rasmi 29 Februari dikeluarkan di pasaran pada 27 Jun 2012, terbitan KRU Records. Ia memuatkan empat buah lagu yang dinyanyikan di dalam filem itu, serta empat buah skor babak dan satu versi instrumental bagi lagu Kelip-Kelip.

 Sambutan 
 Ulasan 
Rata-rata ulasan mengenai filem ini ialah positif. Peter Chai29 Februari, CinemaOnline. Dicapai pada 3 Sep 2012. yang mengulas 29 Februari versi 3D dari portal perfileman Cinema Online memberikan 3/5 bintang dengan memuji kebijaksanaan Edry selaku sutradara yang mengaitkan kehidupan peribadi seseorang watak dengan peristiwa-peristiwa bersejarah negara, serta keserasian sesama watak Remy dan Jojo dalam babak-babak cinta, tetapi merasakan bahawa hasil kerja stereoskopik 3D kurang mantap dan hanya dimanfaatkan dari awal hingga kemuncak cerita.

Miss Ayu29 Februari, Cerita Cinta Atau Usia Budi? , gua.com.my, 30 Ogos 2012. Dicapai pada 3 Sep 2012. dari portal hiburan Gua.com.my turut memberi filem ini skor 3/5 dengan memuji penggunaan teknologi 3D dan kesan khas yang berjaya menimbulkan "kedalaman" visual yang cukup membanggakan, tetapi mengeluh bahawa kelemahan utama filem ini merupakan "garapan idea penceritaan yang masih lemah", rasa peralihan zaman yang kurang menjadi, serta babak-babak cinta yang tidak cukup menyentuh hati.

Mohd al-Qayum Azizi dari mStar pula memuji penerapan filem-filem arkib dalam filem ini walaupun tidak sempurna, kemampuan Edry "memanipulasi tentang tarikh tersebut dengan mewujudkan satu khayalan kepada penonton dan mengajak mereka berfantasi mengenai keunikan tarikh itu".

 Pencapaian 
 Anugerah Kategori Penerima KeputusanFestival Filem Malaysia ke-25 Filem TerbaikEdry Abdul Halim  Lakon Layar Terbaik Skor Muzik Asal Terbaik  Penyunting Terbaik Muhamad Hafizan Abd Malek  Sinematografi Terbaik Mohd Noor Mohd Kassim Penataan Bunyi TerbaikMegat Sazali Rohimi Pereka Kostum / Busana TerbaikHasnan Yaacob  Penataan Seni TerbaikMazalan ZulkifliLagu Tema Terbaik"Jagalah Diri"- Jaclyn VictorPelakon Harapan Lelaki TerbaikIzzue IslamPelakon Harapan Wanita TerbaikJojo GohPelakon Kanak-Kanak TerbaikMuhammad Naim Daniel BaharinAnugerah Blockbuster Astro ke-2 2013 Anugerah Filem TerhebatEdry Abdul Halim   Anugerah Tuan Direktor Terhebat  Anugerah Drama Muzikal Terhebat  Anugerah Lagu Tema Terhebat "Jagalah Diri"- Jaclyn Victor  Anugerah Hero Baru TerhebatIzzue Islam Anugerah Heroin Baru Terhebat Jojo GohAnugerah Skrin 2013 Pelakon Wanita Terbaik Jojo Goh  Pelakon Lelaki TerbaikRemy Ishak  Pelakon Pembantu Lelaki Terbaik Izzue Islam  Anugerah dan Festival Filem Antarabangsa ASEAN 2013 Pelakon Pembantu Wanita Terbaik  Jojo Goh 

 Rujukan 

 Pautan luar 

 Halaman Facebook rasmi 29 Februari

Kategori:Filem Malaysia tahun 2012
Kategori:Filem terbitan KRU Studios
Kategori:Filem fantasi
Kategori:Filem cinta Malaysia
Kategori:Filem muzikal
Kategori:Filem bahasa Melayu
Kategori:Filem arahan Edry Abdul Halim